Ez tényleg durva: itt a beszédet valós időben fordító fülhallgató
Megvalósult minden sci-fi egyik álma, a valós idejű fordító, ami bármikor bárkinél ott lehet, hiszen egy vezeték nélküli fülhallgató formájában elérhető.
A Pilot névre hallgató kütyü olyannyira új, hogy még nyelvek közt fordító fülhallgató sem nagyon létezett, nemhogy olyan, amelyik majdnem teljesen valós időben fordít. A vezeték nélküli eszközből szokás szerint egy pár tartozik össze, ám a hagyományos fülhallgatóktól eltérően itt nem ugyanaz az ember dugja őket a füleibe: az egymással eltérő nyelven beszélgető két félnek kell egy-egy. Ezután elég megkezdenünk a beszélgetést, mondatainkat a másik közel valós időben hallja a fülhallgatóban – de már a saját nyelvén.

Ez már leírva is elég jól hangzik, de hogy élőben mekkora élmény, azt sokkal jobban bemutatja az alábbi, rövid videó.

Mindehhez nem árt, ha a zsebünkben van a telefonunk, magát a fordítást ugyanis nem a fülünkben lévő kütyü, hanem a hozzá tartozó telefonos alkalmazás végzi. A mobilunkkal természetesen vezeték nélkül tartja a kapcsolatot a fülhallgató, ami így teljesen kényelmesen és alig észrevehetően használható. (Hasonló fordításra már a Skype is képes, de az persze kevésbé természetes helyzetet teremt.)

Azt egyelőre nem lehet tudni, hogy az 50 ezer forintos Pilot hány nyelv közt fordít majd ide-oda, ez jövő héten derül majd ki, amikor a gyártó Waverly Labs megnyitja a megrendelésre szolgáló felületet. Ha értesülni szeretne, amikor a hasznos kütyü elérhető lesz, lájkolja a HVG Tech rovatának Facebook-oldalát.
Waverly Labs pilot okos fülhallgató valós idejű fordító valós idejű fordítás fülhallgató